
Sülysáp Város Önkormányzata Képviselő-testületének
2013. szeptember 18-án tartandó munkaterv szerinti ülésére

12. napirendhez

Tárgy:
Rendeletalkotás a közösségi együttélés alapvető szabályairól és megszegésük jogkövetkezményeiről 
Tisztelt Képviselő-testület!
A Képviselő-testület az elmúlt évben a Magyarország helyi önkormányzatairól szóló 2011. évi CLXXXIX. törvény (Mötv.) 143. § (4) e) pontjával kapott felhatalmazással megalkotta a helyben tiltott közösségellenes magatartások jogkövetkezményeiről szóló 16/2012. (V. 22.) önkormányzati rendeletét, azonban az Alkotmánybíróság 38/2012. (XI. 14.) AB határozatával alkotmányellenesnek minősítette, és megsemmisítette a felhatalmazó rendelkezést.
Miután azonban az önkormányzatoknak a megsemmisített felhatalmazáson túl semmilyen egyéb eszköz nem állt rendelkezésére a helyben elkövetett közösségi együttélést sértő magatartások szankcionálására, a jogalkotó Országgyűlés az alábbi, új szabályozással tette lehetővé a helyi szabályalkotást a Mötv.-ben:
8. § (1) b) A helyi közösség tagjai a helyi önkormányzás alanyaként kötelesek betartani és betartatni a közösségi együttélés alapvető szabályait.

143. § (4) d) Felhatalmazást kap a helyi önkormányzat képviselő-testülete, hogy rendeletben határozza meg az öngondoskodás és a közösségi feladatok ellátásához való hozzájárulás, továbbá a közösségi együttélés alapvető szabályait, valamint ezek elmulasztásának jogkövetkezményeit.

Bár abban nem alakult ki egységes jogi álláspont, hogy a felhatalmazó rendelkezés megsemmisítése maga után vonja-e közvetlenül az annak alapján alkotott önkormányzati rendelet hatályon kívül helyezését, nyilvánvalóan jobban megfelel a jogbiztonság követelményének, ha önkormányzatunk is az új rendelkezések talaján alkotja meg saját szabályozását.

Erre való tekintettel került előterjesztésre a mellékelt rendelettervezet, melynek szíves elfogadását kérem a tisztelt Képviselő-testülettől.
Sülysáp, 2013. szeptember 12.


Horinka László s.k. 


polgármester



Sülysáp Város Önkormányzata Képviselő-testületének

……/2013. (……..) önkormányzati rendelete

a közösségi együttélés alapvető szabályairól és megszegésük jogkövetkezményeiről
Sülysáp Város Önkormányzatának Képviselő-testülete az Alaptörvény 32. cikk (2) bekezdésével, valamint a Magyarország helyi önkormányzatairól szóló 2011. évi CLXXXIX. törvény 8. § (2) bekezdésével és 143. § (4) d) pontjával kapott felhatalmazással és feladatkörében a következőket rendeli el:

1. Általános rendelkezések

(1) E rendelet célja a közösségi együttélés alapvető szabályainak megszegésekor alkalmazandó jogkövetkezmények és eljárási szabályok megállapítása.

(2) A közösségi együttélés szabályai körébe tartozik minden olyan előírás vagy tilalom, amelyet Sülysáp Város Önkormányzatának Képviselő-testülete rendeletében a helyi viszonyok szabályozására alkot, és nem tartozik magasabb szintű jogszabály ellenőrzési körébe. 
(3) A közösségi együttélés szabályaival ellentétes magatartásnak (a továbbiakban: szabályszegés) minősül minden olyan magatartás, amelyet Sülysáp Város Önkormányzatának Képviselő-testülete rendeletében annak minősít.
(4) E rendelet területi hatálya Sülysáp Város közigazgatási területére terjed ki.

(5) E rendelet személyi hatálya a Sülysáp Város közigazgatási területén tartózkodó természetes és jogi személyekre, valamint jogi személyiség nélküli szervezetekre terjed ki. 

(6) E rendelet nem alkalmazható olyan jogellenes magatartás esetén, amelyeket magasabb szintű jogszabály büntetni rendel.

2. Jogkövetkezmények és eljárási szabályok

(7) Szabályszegés elkövetőjével szemben – önkormányzati rendelet ettől eltérő rendelkezése hiányában – ötvenezer forintig terjedhető helyszíni bírság, illetve százötvenezer forintig terjedhető közigazgatási bírság szabható ki, akár ismételten is.

(8) A bírság összegét úgy kell megállapítani, hogy annak mértéke 

a) igazodjék a cselekmény súlyához,

b) legyen tekintettel az elkövető személyi (családi és szociális) körülményeire, amennyire azt az eljárás során rendelkezésre álló adatok megalapozzák,

c) bírjon megfelelő visszatartó erővel a további jogsértések elkerülése érdekében.

(9) Az igazgatási bírság mértékének meghatározásakor érvényesíteni kell a fokozatosság és arányosság követelményét is, vagyis magasabb összegű bírság kiszabása csak igen súlyos cselekmény vagy ismételt elkövetés esetén indokolt.

(10) A kiszabott igazgatási bírságot az erről szóló hatósági döntés jogerőre emelkedésétől számított 15 napon belül kell megfizetni az önkormányzat bírság bevételi számlájára.

(11) A közigazgatási bírság kiszabása mellőzhető és helyette figyelmeztetés alkalmazható, ha 

a) az elkövetett jogsértés – annak körülményeire tekintettel – csekély súlyú,

b) a jogellenes magatartás első alkalommal róható fel az elkövető terhére, valamint 

c) a pénzbírság mellőzésével is biztosítható a kellő visszatartó erő a további jogsértésektől.

(12) Fiatalkorúval szemben közigazgatási bírságot vagy helyszíni bírságot csak abban az esetben lehet kiszabni, ha önálló jövedelemmel rendelkezik. Amennyiben a fiatalkorú önálló jövedelemmel nem rendelkezik, úgy vele szemben intézkedésként figyelmeztetést kell alkalmazni.

(13) A fiatalkorú meghallgatásáról annak törvényes képviselőjét értesíteni kell, és a fiatalkorút a törvényes képviselője jelenlétében kell meghallgatni.

(14) Szabályszegés esetén – a közterület​-felügyelő, más hatóság, hatósági személy jelzése vagy lakossági bejelentés alapján – a hatáskör jogosultja hivatalból köteles eljárni.

(15) Az e rendelet szerinti közigazgatási bírság kiszabásával és a hozzá kapcsolódó közigazgatási eljárás lefolytatásával kapcsolatos jogköröket – átruházott hatáskörben – a jegyző gyakorolja.

(16) Tettenérés, egyértelmű tényállás és a szabályszegésnek a jogsértő személy általi elismerése esetén a közterület-felügyelő helyszíni bírság kiszabására jogosult.

(17) A (3) bekezdésben foglalttól eltérő esetben közigazgatási eljárást kell lefolytatni, mely során a közigazgatási hatósági eljárás és szolgáltatás általános szabályairól szóló törvény szabályait kell megfelelően alkalmazni. 

(18) Az eljárást lezáró határozatban – a közigazgatási bírság kiszabásának mellőzése esetén is – 

a) a szabályszegő cselekmény jellegétől függően határidő kitűzésével kötelezni kell az elkövetőt a magatartásával létrehozott szabálytalan állapot megszüntetésére, 

b) fel kell hívni a szabályszegőt, hogy a jövőben tartózkodjon hasonló cselekmények elkövetésétől, tartsa be a jogszabályokat és a közösségi együttélés alapvető szabályait, 
c) tájékoztatást kell adni az ismételt elkövetés lehetséges jogkövetkezményéről,

d) az indokolásban rögzíteni kell a bírság összegének mértékét megalapozó mérlegelési szempontokat.

(19) Nincs helye felelősségre vonásnak, ha a jogellenes magatartás tanúsítása óta hat hónap eltelt (elévülés). Folyamatos vagy visszatérő szabályszegés esetén a cselekmény, illetőleg cselekménysorozat befejezésének időpontjától kezdődik az elévülés.
3. Vegyes, átmeneti és záró rendelkezések

(20) E rendelet a kihirdetését követő napon lép hatályba, rendelkezéseit a hatálybalépését követően elkövetett, illetőleg befejezett szabályszegések esetén kell alkalmazni. 

(21) E rendelet hatálybalépésével egyidejűleg 

a) a Sülysáp Nagyközség Önkormányzatának címeréről és zászlajáról szóló 15/1997.(IX. 29.) önkormányzati rendelet 7. §-a,

b) a temető rendjének szabályozásáról szóló 10/2003. (X. 27.) önkormányzati rendelet 16. §-a,

c) a vásárok és piacok tartásáról szóló 15/2004. (VII. 12.) önkormányzati rendelet 24. §-a,

d) az állattartás helyi szabályairól szóló 6/2008. (III. 17.) önkormányzati rendelet 33. §-a,

e) a köztisztaság fenntartásáról, valamint a zöldterület és parkfenntartásról szóló 8/2009. (X. 15.) számú rendelet 24. §-a,

f) a közterületek használatának rendjéről és feltételeiről szóló 7/2010. (IV. 1.) önkormányzati rendelet 19. §-a,

g) az építészeti örökség helyi védelméről és támogatási rendszeréről szóló 26/2010. (XII. 28.) önkormányzati rendelet 15. §-a,

h) a települési szilárd hulladék kezeléséről szóló 16/2011. (X. 4.) önkormányzati rendelet 13. §-a, valamint

i) a települési folyékony hulladék kezelésével kapcsolatos kötelező helyi közszolgáltatásról szóló 19/2011. (XI. 10.) önkormányzati rendelet 9. §-a

helyébe a következő rendelkezés lép:

Az e rendeletben foglalt előírások a közösségi együttélés alapvető szabályait képezik, így azok megszegése szabályszegésnek minősül, mely – magasabb szintű jogszabály eltérő rendelkezésének hiányában – a közösségi együttélés alapvető szabályairól és megszegésük jogkövetkezményeiről szóló önkormányzati rendeletben foglaltak szerint eljárás keretében százötvenezer forintig terjedhető közigazgatási bírsággal sújtható.
(22) az állattartás helyi szabályairól szóló 6/2008. (III. 17.) önkormányzati rendelet 32. § (1)-(2) bekezdése helyébe a következő rendelkezések lépnek:
(1) E rendelet szabályainak megsértése esetén a jegyző az állattartót megfelelő tartásra kötelezi, illetve az állattartást korlátozza vagy megtiltja. 

(2) Az (1) bekezdés szerinti eljárás során a közigazgatási hatósági eljárás és szolgáltatás általános szabályairól szóló törvényt kell alkalmazni.

(23) a közterületek használatának rendjéről és feltételeiről szóló 7/2010. (IV. 1.) önkormányzati rendelet 12. alcímének címében a „szabálysértések” szövegrész helyébe a „szabályszegések” szövegrész lép.
(24) Az e rendelet hatályba lépése előtt tanúsított közösség ellenes magatartás elkövetőjével szemben a helyben tiltott, közösségellenes magatartások jogkövetkezményeiről szóló 16/2012. (V. 22.) önkormányzati rendelet alapján kell lefolytatni.
(25) Hatályát veszti 
a) Sülysáp Nagyközség Önkormányzata Képviselő-testületének a helyben tiltott közösségellenes magatartások jogkövetkezményeiről szóló 16/2012. (V. 22.) önkormányzati rendelete;
b) a köztisztaság fenntartásáról, valamint a zöldterület és parkfenntartásról szóló 8/2009. (X. 15.) önkormányzati rendelet 23. § (1) bekezdése;
c) a (2) bekezdés, az e rendelet hatálybalépését követő napon.

Sülysáp, 2013. szeptember 18.


Horinka László
Tóth Krisztina



polgármester
jegyző
